钦定古今图书集成/理学汇编/学行典/第177卷 > 孝经 > 《开宗明义章》
## 钦定古今图书集成/理学汇编/学行典/第177卷 > 孝经 > 《开宗明义章》

仲尼居，曾子侍。子曰：“先王有至德，要道以顺天下，民
用和睦，上下无怨。汝知之乎？”曾子避席曰：“参不敏，何
足以知之？”子曰：“夫孝，德之本也，教之所由生也。复坐，
吾语汝。”

〈注〉人之行莫大于孝，故“为德本。”

身体发肤，受之父母，不敢毁伤，孝之始也。

〈注〉父母全而生之，己当全而归之，故不敢毁伤，

立身行道，扬名于后世，以显父母，孝之终也。

〈注〉言能立身行此孝道，自然名扬后世，光显其亲。故行孝以不毁为先，扬名为后。

夫孝，始于事亲，中于事君，终于立身。《大雅》云：“无念尔
祖，聿修厥德。”

〈注〉言行孝以事亲为始，事君为中。忠孝道著，乃能扬名荣亲，故曰“终于立身也。”